डबलिन। आयरलैंड के खिलाफ भारत ने अपना हरफनमौला प्रदर्शन दिखाते हुए दूसरे और आखिरी टी-20 मैच में मेजबान आयरलैंड को 143 रनों से करारी शिकस्त दी। इस जीत के साथ ही भारत ने दो मैचों वाली इस सीरीज को 2-0 से अपने नाम कर लिया। भारत ने पहले बल्लेबाजी करते हुए आयरलैंड के सामने 214 रनों की विशाल चुनौती रखी। भारत के इस विशाल स्कोर के सामने मेजबान टीम 12.3 ओवरों में 70 रनों पर ही पवेलियन लौट गई। भारत के लिए अंतर्राष्ट्रीय टी-20 मैचों में रनों के लिहाज से ये अभी तक की सबसे बड़ी जीत है। इससे पहले भारत ने श्रीलंका को 93 रनों से मात दी थी। साथ ही खेल के सबसे छोटे प्रारुप में अतंर्राष्ट्रीय स्तर पर यह किसी भी टीम द्वारा रनों के लिहाज से हासिल की गई संयुक्त रूप से दूसरी सबसे बड़ी जीत है। दरअसल भारत के अलावा पाकिस्तान ने भी वेस्टइंडीज को 143 रनों से मात दी थी।